Louis Geldenhuys wen harte met debuut-album - Get it Middleburg & Emalahleni/
Home Entertainment Louis Geldenhuys wen harte met debuut-album
Louis Geldenhuys wen harte met debuut-album
Louis Geldenhuys se eerste enkelsnit, Harte in die Lug, is onlangs vrygestel en is baie hartlik deur die publiek ontvang, veral by die KKNK en Jamrock-teater in die Kaap, en kan gereeld oor die radio gehoor word. Nou is dié talentvolle ster terug in die kollig met sy debuut-album, met dieselfde naam, wat beloof om nuwe woema in die Suid-Afrikaanse Country-popgenre te blaas.
Net soos die titelsnit, is die album slim saamgestel om die mooiste lirieke en wysies te kombineer om ’n hoendervleismooi eindresultaat te verseker. “My gesin en verlange na die verhoog en musiekbedryf was die grootste inspirasie agter my eerste album. Ons werk al sedert 2016 aan die uitkies en opneem van liedjies wat deur verskeie talentvolle liedjieskrywers; soos Dennis East, Pierre Rossouw, Rudi Claase en Warren Grey Elliot; geskep is,” verduidelik die sanger. “Dit was vir my belangrik dat ek self van elke liedjie moes hou, omdat ek dit graag met gevoel wil vertolk. Ek hoop dat luisteraars ook, net soos ek, by die inhoud van die album sal aanklank vind.”
HARTE IN DIE LUG, ’n titel wat hy gekies het omdat dit net so uniek is soos sy musiekstyl, bestaan uit elf oorspronklike snitte wat wissel tussen opgewekte dansmusiek en dieper liefdes- en gospelliedjies. Volgens hom is dit moeilik om ’n gunsteling-snit te kies, omdat die inhoud so sorgvuldig saamgestel is, maar as hy egter een moes kies sou dit beslis Eenkeer wees. “Op die dag wat ek die liedjie ontvang het, het God met my gepraat en dit gebeur steeds elke keer wanneer ek dit sing,” verklap hy. “‘Sy’s ’n Vrou Wat Kan’ wat Dennis East vir my oor my eie vrou geskryf het, is ook baie spesiaal omdat hy dit reggekry het om haar so mooi vas te vang – in my oë kan sy alles doen, van karavaan sleep tot gate boor in die muur.”
Louis vertel verder dat Engel bo-aan sy kinders se speellys is, terwyl vriende en familie Vlamme die meeste geniet. “Ek wil graag hê dat mense my moet leerken vir wie ek is, deur middel van my musiek – ’n pa wat graag sy droom wil uitleef, sodat sy kinders kan trots wees op hom,” sê hy. “Met hierdie album, wil ek toer na elke hoekie van Suid-Afrika sodat almal my musiek kan hoor.”
Die opgewekte, meesleurende lekkerluisterwysie en vrolike liefdeslirieke van die titelsnit was die perfekte lusmaker vir dié album en is reeds ’n gunsteling op al wat ’n dansvloer is. Dit is geskryf deur Dennis East en gaan oor twee verliefdes wat enige plek en enige tyd hulle drome en wense met mekaar kan deel. Hulle is soos ballonne in die lug, wat deur die wind gedryf word tot waar hulle ’n paradys ontdek en waar liefde sal oorheers. ’n Musiekvideo vir dié vrystelling, word ook vir die nabye toekoms beplan.
“Ek kon ongelukkig nie my studies klaarmaak nie, want my pa is in 2007 oorlede en ek moes sy besigheid in Welkom oorvat. Tien jaar later, is ek getroud met my skoolliefde en het ons drie pragtige kinders,” deel hy. “So tussen die werk en kinders grootmaak deur, het ek bly hunker om weer te sing en moes ek ’n besluit neem. Deesdae woon ons in Blouberg en is ek weer voltyds op die verhoog.”
Louis het groot waardering vir lekkerluister musiek met betekenis en meen dat dit geïnspireer is deur die sangers waarmee hy grootgeword het soos Bles Bridges, BZN, Jim Reeves en Albert Hummond. In die toekoms sou hy nog graag saam met talentvolle mense soos Johan Vorster wou werk as hy die kans sou kry en hy beplan ook om binnekort liedjies uit sy eie pen met luisteraars te deel.
Die sanger deel dat die laaste snit op die album, Laaste Liedjie, wat deur Rudi Claase geskryf is hom ook baie na aan die hart lê: “Dis ’n gospelliedjie wat ek opgedra het aan my Hemelse Vader, waarsonder niks sou moontlik wees nie.”
HARTE IN DIE LUG stel nie net die sanger se unieke stem en styl ten toon nie, maar is ook die begin van ’n splinternuwe hoofstuk van Louis Geldenhuys se musiekloopbaan… en Suid-Afrika gaan beslis nog baie van hierdie ster hoor.
Previous articleJAUNI M se debuut-album sal by almal aanklank vind
Next articleGreat aroma and massage lotion
Comedy galore this Friday
Zita Goldswain | Editor - 6th Nov 2019
When it comes to keeping you healthy, laughter is up there on the top. Laughter strengthens your immune system, boosts mood, diminishes pain, and...
PLAASLIKE ROLPRENT, MOFFIE, PALM DRIE BIFA-BENOEMINGS IN
MOFFIE, die vierde rolprent deur die Suid-Afrikaanse regisseur Oliver Hermanus, het drie nominasies by vanjaar se British Independent Film Awards (BIFA) ingepalm, waaronder Beste...